Document ID: 32003R1425

Komission asetus (EY) N:o 1425/2003,
annettu 11 päivänä elokuuta 2003,
asetuksen (EY) N:o 466/2001 muuttamisesta patuliinin osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1) ja erityisesti sen 2 artiklan 3 kohdan,
on kuullut elintarvikealan tiedekomiteaa,
sekä katsoo seuraavaa:
(1) Komission asetuksessa (EY) N:o 466/2001(2), sellaisena kuin se on viimeksi muutettuna asetuksella (EY) N:o 563/2002(3), vahvistetaan enimmäismäärät tietyille elintarvikkeissa oleville vieraille aineille. Enimmäismäärät on vahvistettu nitraateille, aflatoksiineille, okratoksiini A:lle, lyijylle, kadmiumille, elohopealle, 3-MCPD:lle ja dioksiineille.
(2) Jotkin jäsenvaltiot ovat vahvistaneet tai aikovat vahvistaa enimmäismäärät hedelmämehujen ja erityisesti omenamehun sekä kiinteiden omenatuotteiden, kuten omenahillokkeen ja -soseen, sekä imeväisille ja pikkulapsille tarkoitettujen tämäntyyppisten tuotteiden sisältämälle patuliinille. Kun otetaan huomioon jäsenvaltioiden erot ja niistä seurauksena oleva kilpailun vääristymisen riski, yhteisön toimenpiteet ovat välttämättömiä, jotta voidaan varmistaa markkinoiden yhtenäisyys ja noudattaa samalla suhteellisuusperiaatetta.
(3) Patuliini on mykotoksiini, jota tuottavat useat sienilajit, Penicillium-, Aspergillus-, ja Byssochlamys-lajit mukaan luettuina. Vaikka patuliinia voi esiintyä useissa homeisissa hedelmissä, viljoissa ja muissa elintarvikkeissa, sitä esiintyy eniten omenatuotteissa.
(4) Elintarvikealan tiedekomitea hyväksyi 8 päivänä maaliskuuta 2000 pitämässään kokouksessa patuliinin väliaikaisen siedettävän päiväsaannin enimmäismääräksi (provisional maximum tolerable daily intake, PMTDI-arvoksi) 0,4 μg/painokilo.
(5) Vuonna 2001 tehtiin jäsenvaltioiden avusta komissiolle ja näiden yhteistyöstä elintarvikkeita koskevien kysymysten tieteellisessä tutkimisessa 25 päivänä helmikuuta 1993 annetun neuvoston direktiivin 93/5/ETY(4) puitteissa erityisarviointi, jossa arvioitiin EU:n jäsenvaltioiden väestön ravinnosta saaman patuliinin määrää. Arvioinnin perusteella voidaan todeta, että keskimääräinen altistus näyttää olevan huomattavasti alle PMTDI-arvon, joka on 0,4 μg/painokilo. Kun otetaan huomioon kuluttajien erityisryhmät, erityisesti pikkulapset, ja varaudutaan pahimman mahdollisen tilanteen varalle, patuliinille altistuminen on merkittävämpää mutta jää silti alle PMTDI-arvon.
(6) Asetusta (EY) N:o 466/2001 olisi tämän vuoksi muutettava vastaavasti.
(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 466/2001 seuraavasti:
1) Lisätään 5 artiklaan seuraava kohta:
"4. Komissio tarkastelee liitteessä I olevan 2 osan 2.3.1 ja 2.3.2 kohdassa vahvistettuja patuliinin enimmäismääriä 30 päivään kesäkuuta 2005 mennessä tavoitteena alentaa niitä, jotta otettaisiin huomioon tieteellisen ja teknisen tietämyksen edistyminen sekä menettelytapaohjeiden 'Code of practice for the prevention and reduction of patulin contamination in apple juice and apple juice ingredients in other beverages' (omenamehun ja muiden juomien omenamehuainesosien patuliinipitoisuuden ehkäiseminen ja vähentäminen) täytäntöönpano.".
2) Muutetaan liite I tämän asetuksen liitteellä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä marraskuuta 2003.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä elokuuta 2003.

Labels: 0
17
20